দক্ষিণাঞ্চলের এমন দুর্দশার ইঙ্গিত ছিল না দিনের শুরুতে। টস হেরে ব্যাটিংয়ে নামা দলকে দারুণ শুরু এনে দেন এনামুল হক ও ফজলে মাহমুদ রাব্বি। ৬৫ বলে দুজনে গড়েন ৬৪ রানের জুটি। তবে দুজনের কেউই বড় করতে পারেননি ইনিংস। দুজনকেই ফিরিয়েছেন এবাদত। ৮ চারে ৪০ রান করা ফজলে রাব্বি ফিরেছেন শুরুতে। একটু পর তাকে অনুসরণ করেছেন ২৩ রান করা এনামুল। তিনে নামা ইমরুল কায়েসের শুরুটাও ছিল ভালো। দুই ওপেনারের মতো তিনিও বড় করতে পারেননি ইনিংস। আউট হয়েছেন দুই ছক্কায় ২৬ রান করে। বাকিদের আসা-জাওয়ার মিছিলে দুইশ’ পেরুনো স্কোরও হয়নি দক্ষিণাঞ্চলের।